钦定古今图书集成/明伦汇编/交谊典/第070卷 > 《与段匹䃅盟文》晋·刘琨
## 钦定古今图书集成/明伦汇编/交谊典/第070卷 > 《与段匹䃅盟文》晋·刘琨

天不静晋，难集上邦，四方豪杰，是焉扇动。乃凭陵于
诸夏，俾天子播越震荡，罔有攸底。二寇交侵，区夏将
泯，神人乏主，苍生无归，百罹备臻，死丧相枕，肌肤润
于锋镝，骸骨曝于草莽，千里无烟火之庐，列城有兵
旷之邑，玆所以痛心疾首，仰诉皇穹者也。臣琨蒙国
宠灵，叨窃台岳。臣䃅世效忠节，忝荷公辅，大惧丑类，
“猾夏王旅，殒首丧元，尽其臣礼。古先哲王，贻厥后训，
所以翼戴天子，敦叙同好者，莫不临之以神明，结之
以盟誓。故齐桓会于邵陵，而群后知恭，晋文盟于践
土而诸侯兹顺。如臣等介在遐鄙，而与主相去回辽，
是以敢干先典，刑牲歃血。自今日既盟之后，皆尽忠
竭节，以剪夷二寇。有加难于䃅、琨，必救”；“加难于琨，䃅
亦如之。”缱绻齐契，披布胸怀。书功金石，藏于王府。有
渝此盟，亡其宗族。俾坠军旅，无有遗育。